Motiv ubistva kod Konjica je ideološko-vjerski...26/12/02 - 2002-12-25
Trostruko ubistvo lica hravtske nacionalnosti izvršio je 25-to godišnji Muamer Topalović, iz sela Oteležani kod Konjica
Dvadesetpetogodišnji Muamer Topalović, iz sela Oteležani kod Konjica, počinilac je sinošnjeg ubistva tri lica hrvatske nacionalnosti u obližnjem selu Kostajnica. Motiv ubistva je ideološko-vjerski. Ovo je na večerašnjoj pres-konferenciji u Mostaru saopštio ministar unutrašnjih poslova HNK, Goran Bilić. Ministar Bilić je rekao novinarima kako je policija poslije ubistva razmatrala razne moguće motive, poput političkih, nacionalnih, vjerskih, imovinskih i drugih, ali se ipak shvatilo – riječi su gospodina Bilića – da u HNK ima pojedinih organizacija koje ne razmišljaju kao svi građani. Radi se o Džemijetull Furqan organizaciji, koja je djelovala u Konjicu. To je bila ispostava Udruženja Džemijetull Furqan sa sjedištem u Sarajevu. Finansirana je od strane Visokog Saudijskog komesarijata. Ime udruženja znači Promicanje istine. Vjersko i kulturno udruženje za obuku djece, mladeži, odraslih, au Konjicu je vršena obuka arapskog, kurana, prodaja knjiga i brošura, itd., rekao je ministar Bilić. Ministar Bilić je rekao da je osumnjičeni Muamer Topalović bio član organizacije Dženijet El-Furkan, ali i da je član Aktivne islamske omladinske organizacije. Upitan da li je policija kontaktirala ove organizacije, gospodin Bilić je rekao da nije, jer za to nije bilo dovoljno vremena zbog obimnosti posla na istrazi. Ministar unutrašnjih poslova HNK, Goran Bilić rekao je i da je kod osumnjičenog pronađena automatska puška, Kalašnjikov, kalibra 7,62 mm, zatim potkapa koju je nosio preko lica, vojnička uniforma, otisci čizama u hodniku i drugi tragovi. Policija ima i priznanje privedene osobe, izjavio je ministar Bilić: Mislimo da je pri izvršenju bio sam, a u podsticaju možda još sa nekim. Policija će i po tom osnovu pokušati vidjeti da li ima još nekih detalja koji mogu otvoriti neke policijske radnje i o ovoj humanitarnoj organizaciji. To je humanitarna organizacija koja djeluje na ovim prostorima i policija će uraditi sve da pronadje, ja bih tako rekao, korijene fanatizma. Prvi čovjek hercegovačko-neretvanskog MUP-a je rekao i da je u potpunosti završena kriminalistička obrada osumnjičenog Muamera Topalovića. Radi se o osobi koja je, prema procjeni naših eksperata, vrlo inteligentna osoba i da dobro zna šta je radila, što radi i što joj je cilj. Cilj je naravno ideološki, ali je cilj. To je bio i odgovor ministra Bilića na pitanje da li se radi o osobi koja je bila u srbijanskom zatvoru zbog optužbi da je namjeravao da ubije sada haškog optuženika, Slobodana Miloševića. Ministar Bilić je rekao da je to moguće, ali je ipak istakao da su to priče rekla-kazala, te da Ministarstvo to nema u svojim dokumentima.